অ্যাপ-ক্যাব সংস্থাগুলির বিরুদ্ধে চালক-মালিকদের ক্ষোভ ক্রমেই বাড়ছে। দিল্লি, মুম্বইয়ে ইতিমধ্যেই অ্যাপ-ক্যাব সংস্থার বিরুদ্ধে সংগঠিত আন্দোলন হয়েছে। একই ভাবে এখানে অ্যাপ-ক্যাবের বিরুদ্ধে মালিক-চালকদের আন্দোলনকে নেতৃত্ব দিতে এগিয়ে এলেন মদন। সম্প্রতি অ্যাপ-ক্যাবের মালিক-চালকদের নিয়ে একটি সংগঠন তৈরি হয়েছে। যার নাম ‘ওয়েস্ট বেঙ্গল অনলাইন ক্যাব অপারেটর্স গিল্ড’। তার প্রথম সভাপতি হয়েছেন মদনই। সভাপতি হয়েই তিনি হুঙ্কার দিয়েছেন, আগামী ২৪ এপ্রিল উবার-এর সদর দফতরে স্মারকলিপি দিতে যাবে ওই সংগঠন। পর দিন, ২৫ এপ্রিল তাঁরা যাবেন ওলা-র অফিসে। সংস্থাদু’টি সাত দিনের মধ্যে সংগঠনের দাবিদাওয়া না মানলে আরও বড় আন্দোলনে যাওয়ার কথা ভাববেন তাঁরা।